Imtella' Novembru 28, 2021 Rapport: Tony Dimech Il-Parroċċa ta' Ħal Tarxien daħlet għall-proġett imsejjaħ GIFT li permezz tiegħu ser ikunu mgħejjuna nisa tqal li jsibu iħabbtu wiċċhom ma' diversi diffikultajiet tant li jkunu ser jiddeċiedu li jtemmu l-ħajja tat-tarbija tagħhom. L-Arċipriet Chris Ellul qal li dan il-proġett ser jingħata bl-għajnuna tal-Life Network Foundation u l-Fondazzjoni Jeanne Antide. Huwa qal li l-proġett ser joffri għajnuna professjonali u emozzjonali lill-ommijiet u anke lill-missirijiet bil-għan li tingħata protezzjoni sħiħa lill-ħajja tat-tarbija. "Dan is-servizz huwa li noffru sapport professjonali lil dawn in-nisa kif ukoll irġiel familjari li jsibu diffikultajiet fit-tqala u anke wara t-tqala minħabba tarbija ġdida jew li jkollhom il-ħsieb li jtemmu t-tqala ta' tarbija ġdida. Dan qed noffruh bl-kollaborazzjoni ma' oħrajn biex noffruh b'mod professjonali mbagħad bħala parroċċa ser naħdmu wkoll fuq is-servizz b'mod pastorali. Waqt l-inawgurazzjoni ta' dan il-proġett li l-Knisja Maltija mistennija tifrex ma' diversi parroċċi l-Arċisqof Charles Scicluna qal li din hija opportunità oħra li l-Knisja qed toħloq biex il-ħajja titħares sa mit-tnissil tagħha. L-Arċisqof spjega li ħadd ma għandu jiġġudika għax fiċ-ċirkustanzi diffiċli l-bniedem ma jibqgħalux libertà jagħżel allura jeħtieġ il-wens ħalli ma jħossux waħdu u dan is-servizz ta' konsulenza għandu l-għan li jdawwal il-kuxjenza. "F'ċirkustanzi diffiċli bħalma tkun tqala li tkun kumplikata jew inkella toħloq anke tgħabija psikoloġika u finanzjarja, il-bniedem jagħżel billi wieħed ikollu l-informazzjoni neċessarja, ikollha l-għażliet billi jkun miftuħ għall-ħajja u għal kull possibilità ta' support. Jekk inti tgħid li l-unika triq li għandi hija l-mewt dik mhux pro-choice għax għandek għażla waħda. L-għażliet iridu jkunu mdawla li ma jissaggrifikaw lil ħadd b'mod speċjali tarbija innoċenti." L-Arċisqof Scicluna appella biex il-komunità kollha tgħin fil-protezzjoni tal-ħajja u biex dawn in-nies jingħataw il-wens meħtieġ. Il-proġett li ser jitmexxa mill-Kummissjoni Pastorali Parrokkjali f'Dar Nażarett f'Ħal Tarxien u ser jinkludi counselling, tqassim ta' oġġetti bżonjużi tat-trabi u kura għal qabel u wara t-tqala.